b'\n_START_ARTICLE_\nNoratom\n_START_PARAGRAPH_\nNoratom ble grunnlagt som et aksjeselskap i 1957 i samarbeid med Raufoss Ammunisjonsfabrikk, Kongsberg V\xc3\xa5penfabrikk, Norsk Hydro og andre. Form\xc3\xa5let var \xc3\xa5 legge ut kjernefysisk teknologi for salg.\n_START_SECTION_\nHistorie\n_START_PARAGRAPH_\nSelskapet ble opprettet med den tidligere drivkraften bak Forsvarets forskningsinstitutt (FFI), Fredrik M\xc3\xb8ller, som direkt\xc3\xb8r for selskapet og Gunnar Randers i styret. Jens Christian Hauge var ogs\xc3\xa5 styremedlem samt juridisk r\xc3\xa5dgiver for selskapet._NEWLINE_Et annet selskap, Rederiatom, ble ogs\xc3\xa5 opprettet for \xc3\xa5 se p\xc3\xa5 muligheter for \xc3\xa5 installere reaktorer i den norske handelsfl\xc3\xa5ten. Dette selskapet ble etter kort tid avviklet, mens Noratom forhandlet om leveranser av reaktoranlegg og utstyr til plutoniumproduksjon til blant annet Jugoslavia, Polen, Pakistan, India og Israel.\n_START_SECTION_\nTungtvannssalget\n_START_PARAGRAPH_\nNoratom var direkte involvert i forsyningen av tungtvann til Israels atomprogram. Protokoller fra 1958 viser at Arbeiderpartiet under ledelse av statsminister Einar Gerhardsen visste at Israel ville ta i bruk tungtvannet for plutoniumproduksjon med henblikk p\xc3\xa5 atomv\xc3\xa5penproduksjon. Noratom ville ogs\xc3\xa5 selge reaktordeler og annen n\xc3\xb8dvendig teknologi i denne forbindelsen.\n_START_SECTION_\nNoratom-Norcontrol\n_START_PARAGRAPH_\nEt nytt selskap, AS Noratom-Norcontrol, ble stiftet 1965 i Horten som et interessentskap mellom Noratom, Kongsberg V\xc3\xa5penfabrikk (KV) og Norsk Hydro for \xc3\xa5 konsentrere seg om elektronikk i skipsbransjen. Selskapets f\xc3\xb8rste stab bestod i stor del av personell som kom fra NTHs institutt for kybernetikk. Dette selskapet ble senere kj\xc3\xb8pt opp av KV under shippingkrisen i 1978. Selskapet ble integrert med deler av KV og markedsf\xc3\xb8rt som Kongsberg Albatross. Kongsberg Albatross ble senere solgt i 1987 til Simrad Subsea A/S.'